**Palangos lopšelio-darželio ,,Ąžuoliukas“**

**Vaiko gerovės komisijos ataskaita už 2022 metus**

Vaiko gerovės komisijos veiklai organizuoti išsikelti tikslai – kokybiškai organizuoti vaikų ugdymo procesą, skatinti asmenybės raidą saugioje ir sveikoje aplinkoje, analizuoti ugdymo(si) rodiklius, didinti specialiųjų ugdymosi poreikių turinčio vaiko ugdymo(-si) veiksmingumą, sudarant palankias ugdymosi sąlygas pagal jo galias ir gebėjimus. Tikslams pasiekti numatyti uždaviniai: teikti kvalifikuotą pedagoginę, specialiąją ir informacinę pagalbą vaikams, organizuoti vaikų turinčių specialiųjų ugdymosi poreikių įvertinimą įstaigoje bei Palangos švietimo pagalbos tarnyboje; teikti metodinę informaciją tėvams (globėjams, rūpintojams) prevencijos, specialiojo ugdymo, kalbėjimo ir kalbos sutrikimų šalinimo, socialinio švietimo klausimais; tobulinti pedagogų bendradarbiavimą, skleisti metodines naujoves, dalintis gerąja darbo patirtimi; bendradarbiauti su kitomis institucijomis.

Per 2022 metus organizuoti 9 Vaiko gerovės komisijos posėdžiai, kuriuose svarstyta dėl specialiųjų ugdymosi poreikių pirminio ir pakartotinio vaikų įvertinimo ir sąrašų patvirtinimo, dėl vaiko gerovės komisijos darbo sprendžiant vaikų ir mokytojų problemas, dėl vaiko gerovės komisijos ataskaitos, dėl individualaus pagalbos plano sudarymo ugdytiniams ir priimti nutarimai. Posėdžių metu surinkta medžiaga atsispindi Vaiko gerovės komisijos protokoluose.

Teikta specialioji logopedo pagalba 32 vaikams, 11 priešmokyklinio ugdymo grupės vaikams iš jų: 7 vaikai, turintys fonetinį kalbėjimo sutrikimą ir 4 vaikai, turintys fonologinį kalbos sutrikimą. Šioje grupėje 7 vaikams sutrikimas ištaisytas iš dalies, 1 vaikui sutrikimas visiškai ištaisytas. Iš ikimokyklinio ugdymo grupių logopedines pratybas lankė 21 vaikas iš jų: 15 vaikų sutrikimas ištaisytas iš dalies, 6 neištaisytas. Logopedė vedė individualius ir pogrupinius užsiėmimus pagal vaikų kalbėjimo ir komunikacijų sutrikimus.

Mokykloje vykdytos prevencinės priemonės vaiko socialinės gerovės užtikrinimui, teiktos švietimo pagalbos tarnybos konsultacijos. Priešmokyklinio ugdymo grupės mokytojai su vaikais iki 2022 metų gegužės mėnesio vykdė ankstyvosios prevencijos programą ,,Zipio draugai“. Vaikai įgijo žinių, kaip lengviau įveikti socialinius bei emocinius sunkumus, siekiant vaikų geresnės psichinės sveikatos ir emocinės gerovės. Į ikimokyklinio ir priešmokyklinio ugdymo procesą integruota prevencinė programa ,,Alkoholio, tabako ir kitų psichiką veikiančių medžiagų vartojimo prevencijos programa“. Programa skirta kenksmingų ir psichiką veikiančių medžiagų – buitinių cheminių medžiagų, vaistų, alkoholio, tabako, narkotikų ir kitų psichiką veikiančių medžiagų – vartojimo bendrajai (pirminei) prevencijai vykdyti. Informaciniuose stenduose teikta įvairi informacija – saugaus eismo, psichologine, sveikatos, higieninių įgūdžių formavimo tematika.

2022 m. kovo mėn. dalyvavome viešosios įstaigos „Vaikų linija“ organizuojamoje „Veiksmo savaitė Be patyčių 2022“, gegužės mėnesį visose grupėse vykdytas mini projektas ,,Geros emocijos nuspalvina dieneles“. Metodiniame pasitarime pristatytas pranešimas ,,Muzikos įtaka vaiko ugdymui(si) ir emocijoms“. Mokytojai pristatė metodines priemones, vaiko emocinei aplinkai gerinti. 2022-09-16 Organizuota Judumo savaitė. Vyresniųjų grupių vaikai judumo savaitės metu sportavo Palangos sporto centro salėje, į mankštas įsijungė tėvai. Įgyvendintas mini projektas ,,Aš saugus , kai žinau“. Organizuota išvyka į Palangos komisariatą, kurios metu vaikai susipažino su policijos pareigūno profesija, policijos pareigūno amunicija. Mažieji ugdytiniai įstaigoje susitiko su Palangos policijos komisariato pareigūnais bei policijos bičiuliu Amsiumi. Svečiai vaikams priminė taisykles kaip reikia elgtis gatvėje, pėsčiųjų perėjoje, automobilyje, aptarė kelių ženklų, su kuriais susiduria pėstieji reikalavimus. Vykdytas sporto renginys prie jūros ,,Būk, sveika Baltijos jūruže“, skirtas Baltijos jūros dienai paminėti, priešmokyklinio amžiaus vaikams organizuotas susitikimas su gelbėjimo stoties darbuotoju, prisimintos taisyklės kaip elgtis prie jūros. 2022-10-06 įstaigoje buvo organizuotos civilinės saugos pratybos ,,Nuodingų medžiagų išsiliejimas darželyje“, kurių metu dalyvavo Palangos priešgaisrinės gelbėjimo tarnybos, greitosios pagalbos komandos. Mokytojai, vaikai susipažino kaip elgtis apsinuodijus nuodingomis medžiagomis, kaip teisingai evakuotis iš patalpos. 2022 m. lapkričio 16 d. su vaikais paminėjome Tolerancijos dieną. Vaikai su mokytojais kūrė tolerancijos namus, aiškinosi žodžio ,,torelancija“ reikšmę.

Teikta metodinė informaciją tėvams (globėjams, rūpintojams) prevencijos, specialiojo ugdymo, kalbėjimo ir kalbos sutrikimų, socialinio švietimo klausimais. Individualius pokalbius su tėvais apie kalbėjimo ir kalbos sutrikimus organizavo logopedė J. Bučienė.

2022 m. lapkričio mėn. 9 d. priešmokyklinio ugdymo grupės tėvams organizuota Palangos ŠPT psichologės J. Kniūkštienės paskaita ,,Netinkamas vaikų elgesys ir jo pasekmės”. Po paskaitos tėvams pasiūlytos individualios konsultacijos Palangos ŠPT. Psichologė J. Kniūkštienė Vaiko gerovės komisijos prašymu 2022 m. lapkričio 29 lankėsi dviejose grupėse, stebėjo vaikų elgesį, tarpusavio vaikų bendravimą, pateikė tėvams rekomendacijas, pasiūlymus. Priešmokyklinio ugdymo ,,Sraigelių” grupės ugdytiniams nuo 2022 metų lapkričio mėnesio 11 dienos vykdoma programa ,,Aš galiu“. Programą veda Palangos ŠPT socialinė pedagogė Inga Vaitkienė.

Pirmieji mėnesiai ikimokyklinio ugdymo įstaigoje sudėtingi ne tik mažiesiems, bet ir jų tėveliams, kai vaikui tenka priprasti prie naujos dienotvarkės, aplinkos, grupės draugų, nepažįstamų žmonių. 2022-08-30 direktorė Rūta Regina Lukaitienė organizavo susirinkimą lopšelio grupių tėvams, kalbėjosi su tėvais apie mažylių adaptaciją. Vaikai į grupes buvo priimamai palaipsniui, tėvams buvo paruošti lankstinukai ,,Kaip palengvinti vaiko adaptaciją“.

 Mokykla dalyvauja ES programoje „Vaisių ir daržovių bei pieno produktų vartojimo skatinimas vaikų ugdymo įstaigose“, respublikiniame projekte ,,Mes rūšiuojame“ bei įgyvendiname gamtosauginių mokyklų programą.

Mokytojai 100 proc. dalyvavo kvalifikacijos tobulinimo renginiuose: apie įtraukųjį ugdymą, adaptaciją, apie darbą su vaikais, turinčių elgesio ir emocijų sutrikimus. Išklausė seminarų medžiagas: ,,Kaip organizuoti sėkmingą ir kokybišką įtraukųjį ugdymą‘‘, ,,Darbas su emocinių sutrikimų turinčiais vaikais‘‘, ,,Adaptacija ir pietų miegas ugdymo įstaigoje“, „Pažink savo emocijas“. „Kaip kalbėtis su kitu kai pyksti?“. ,,Kaip ugdyti vaikus, turinčius kalbos ir kalbėjimo sutrikimus“, ,,Vaikų kalbos raida ir sutrikimų prevencija“, ,,Įtraukusis ugdymas. Kaip mums sekas“, ,,Logopedo praktika: garsų tarimo mokymas, darbas su zondais, pradiniai ir tolesni kalbos mokymo etapai“, ,,Vizualinės pagalbos kortelės įtraukiajame ugdyme: kaip tinkamai jas naudoti“.

 2022 metais spalio 10 d. bendradarbiauta su Palangos ŠPT dėl vaiko gerovės komisijos darbo, sprendžiant vaikų ir mokytojų problemas. Nutarta siekti ugdytinių tėvų, pedagogų, specialistų vienodo požiūrio, sprendžiant problemas, informuoti tėvus apie ŠPT tarnybą, jų funkcijas bei specialistus.

Tobulintas mokytojų bendradarbiavimas - skleisti metodines naujoves, dalintis gerąja darbo patirtimi. 2022 m. rugpjūčio 30 d. logopedė J.Bučienė pristatė pranešimą ,,Sensorinės aplinkos kūrimas ikimokyklinio amžiaus vaikams lavinti“ konferencijoje ,,Įtraukusis ugdymas: kad taptų svajone“. Gerovės komisijos pirmininkė Zita Paulikienė, logopedė J. Bučienė, mokytoja A Pališaitienė dalyvavo Palangos lopšelio-darželio ,,Žilvinas“ metodinėje dienoje ,,Bendruomenės atradimai ir sėkmės ugdant specialiųjų poreikių vaikus“; 6 mokytojai dalyvavo metodinėje dienoje ikimokyklinio ugdymo įstaigoms „Universalaus mokymosi dizaino taikymo patirtys“, pagal ilgalaikę KTP „Įtraukusis ugdymas: kad svajonė taptų realybe“, mokytojai dalyvavo lopšelio-darželio ,,Nykštukas“prevencinės programos pristatyme ,,Emociukai – mūsų draugai“, paruošė lėles-emociukus šešėlių teatrui.

Ataskaitą rengė

Zita Paulikienė, vaiko gerovės komisijos pirmininkė,

direktoriaus pavaduotoja ugdymui

2022-12-28